Helen

Helen Oy, aiemmin Helsingin Energia (), on vuonna 1909 perustettu yksi Suomen suurimmista energia-alan yrityksistä. Helen myy kaukolämpöä ja kaukojäähdytystä Helsingissä sekä sähköä eri puolille Suomea. Voimalaitoksista yhtiö omistaa muun muassa Vuosaaren A- ja B-voimalaitokset, Hanasaaren B-voimalaitoksen, Kellosaaren kaasuturbiinilaitoksen (varavoimalaitos), Vanhankaupungin vesivoimalaitoksen ja Salmisaaren voimalaitoksen A- ja B-voimalaitokset. Helen omistaa neljä vesivoimalaitosta Kymijoessa, ja se on tytäryhtiönsä Oy Mankala Ab:n kautta muun muassa Teollisuuden Voima Oyj:n osakas. Yhtiön pääkonttori sijaitsee Sähkötalossa Helsingin Kampissa.

Historia

Helsinkiin perustettiin ensimmäinen yksityinen sähkölaitos vuonna 1884. Seuraavien kahdenkymmenen vuoden aikana sähköyhtiöitä perustettiin useita, mutta useimmat niistä toimittivat sähköä vain muutamien korttelien alueelle.

Helsingin kaupungin sähkölaitos perustettiin kaupunginvaltuuston päätöksellä vuonna 1909, jolloin kaikki kaupungissa toimineet yksityiset sähköyhtiöt hankittiin lyhyessä ajassa kaupungille. Samoihin aikoihin valmistui Sörnäisten Suvilahteen uusi suuri voimalaitos. Voimalaitokselta 5 000 voltin tasavirta toimitettiin kaapelilla Kasarmitorin sähköasemalle, jossa se muutettiin moottorien ja dynamojen avulla 120 voltin tasavirraksi asiakkaille jakelua varten kolmejohtimisena. Tällöin äärijohtimien välinen jännite oli 240 V. Pian tämän jälkeen perustettiin uusia sähköasemia jakamaan tasavirtaa keskustan alueelle. Laitakaupungilla jakelu perustui kolmivaihevirtaan 120 voltin vaihejännitteellä. Vuonna 1922 sähkölaitos alkoi osta virtaa muita toimittajilta. 1930-luvun alusssa jännitettä nostettiin tasavirralla 125 volttiin ja vaihtovirralla 127 volttiin, jolloin pääjännitteeksi tuli muualla maassa vaihejännitteenä yleinen 220 volttia. Samaan aikaan tehtiin myös päätös tasavirrasta luopumisesta ennen pitkää. Se tosin toteutettiin lopullisesti vasta 1950-luvun lopulla ja 1960-luvun alussa. Samaan aikaan siirryttiin vaihtovirran vaihejännitteessä 220 volttiin. Vuodesta 1952 lähtien sähkölaitos tuotti sähkön lisäksi myös kaukolämpöä aluksi höyryllä, myöhemmin vedellä.

Vuonna 1977 sähkölaitos yhdistettiin kaupunkikaasua tuottaneen Helsingin kaupungin kaasulaitoksen kanssa. Tällöin laitos sai nimen Helsingin kaupungin energialaitos.  Myöhemmin kaupunkikaasun tuotanto lopetettiin, ja kaasuputket myytiin Helsinkikaasu-nimiselle yhtiölle, joka alkoi toimittaa niiden välityksellä maakaasua.

Yrityksen aiempi nimi Helsingin Energia otettiin käyttöön vuonna 1995.

Kaupunginvaltuusto päätti Helsingin Energia -liikelaitoksen yhtiöittämisestä kesällä 2014. Samalla päätettiin, että uuden yhtiön nimeksi tulee Helen Oy. Muutos pohjautui kuntalain muutokseen, joka käytännössä edellytti kilpailluilla markkinoilla toimivien liikelaitosten muuttamista yhtiömuotoon. Muutos Helen Oy:ksi tapahtui 1.1.2015. Helsingin kaupunki omistaa Helen Oy:n 100-prosenttisesti. Helsingin Energian liiketoiminta siirtyi Helen Oy:hyn lukuun ottamatta Helsingin ulkovalaistustoimintoja.

Syksyllä 2018 Helen nosti sähkön hintaa 11 prosenttia ja keväällä 2019 21,6 prosenttia. Syynä on heikko vesitilanne vesivoimaloissa ja päästöoikeuksien kohonnut hinta.

Kaukolämmön tuotanto

Helen aloitti kaukolämpötoimintansa vuonna 1953. Kaukolämpö perustuu yhteistuotantoon. Nykyisin yli 90 % Helsingin kiinteistöistä kuuluu kaukolämmityksen piiriin. Helen on Suomen suurin kaukolämpöä myyvä yritys. Kaukolämpöä tuotettiin vuonna 2017 Helsingin voimalaitoksilla ja lämpökeskuksissa 6 606 GWh.

Eri puolilla Helsinkiä sijaitsevilla lämpökeskuksilla taataan lämmön riittävyys kovien pakkasten lisäksi myös voimalaitosten häiriötilanteiden ja huoltoseisokkien aikana. Lassilan, Vuosaaren, Myllypuron ja Patolan lämpökeskuksissa polttoaineena käytetään pääasiassa maakaasua. Alppilan, Jakomäen, Hanasaaren, Munkkisaaren ja Ruskeasuon lämpökeskusten energialähteenä käytetään polttoöljyä. Salmisaaren lämpökeskuksessa polttoaineena on pelletti.

Kaukolämpöä ja kaukojäähdytystä syntyy myös puhdistetun jäteveden hukkalämmöstä ja merivedestä Katri Valan lämpö- ja jäähdytyslaitoksessa.

Kaukojäähdytyksen tuotanto
Kaukojäähdytyksen tuotanto käynnistyi vuonna 2005. Sen tuotanto perustuu 80-prosenttisesti energiaan, joka muuten jäisi hyödyntämättä. Kaukojäähdytys tuotetaan kylmästä merivedestä aina, kun se on mahdollista; kesäisin sitä tuotetaan ensisijaisesti hyödyntämällä yhteistuotantolaitoksilla syntyvää lämpöenergiaa, joka muuten jäisi käyttämättä. Kaukojäähdytyksessä kiinteistöissä syntyvä ylimääräinen lämpö otetaan talteen ja käytetään hyödyksi kaukolämmön tuotannossa.

Kaukojäähdytys kattaa koko Helsingin kantakaupungin alueen, ja se laajenee vuosittain uusille alueille. Kaukojäähdytys viilentää Helsingissä paitsi kauppakeskuksia, hotelleja, toimistoja, julkishallinnon kiinteistöjä ja tietokonesaleja, myös yhä useammin asuinkiinteistöjä. Vuonna 2017 kaukojäähdystä tuotettiin 141 GWh, joka on saman verran kuin edellisenä vuonna.

Helenin jäähdytysratkaisu on saatavilla myös jäähdytysverkoston ulkopuolella asuville helsinkiläisille. Kaukolämpötaloissa jäähdytys voidaan toteuttaa paikallisesti lämpöpumpulla. Esimerkiksi Kruunuvuoressa tai Lauttasaaressa sijaitsevaan kerrostaloon jäähdytys voidaan toteuttaa samaan tapaan kuin perinteisessä kaukojäähdytyksessä.

Sähköntuotanto
Sähköä hankittiin vuonna 2017 Helsingin voimalaitoksista sekä voimaosuuksien ja ostojen kautta 6 292 GWh. Sähköä myytiin 6 167 GWh. Helen myy sähköä noin 400 000 asiakkaalle eri puolille Suomea.

Sähkönhankinta
Vuoden 2017 sähkön kokonaishankinta energialähteittäin:
 Maakaasu 28 %
 Kivihiili 34 %
 Ydinvoima 22 %
 Uusiutuvat energianlähteet 16 %

Tytäryhtiöt
 Helen Sähköverkko Oy 100 %
 Oy Mankala Ab 100 %
 Helsingin Energiatunnelit Oy 90 %
 Suomen Energia-Urakointi Oy 60 %

Osakkuusyhtiöt ja osakeomistukset
 Voimapiha Oy 33,3 %
 EPV Energia Oy 6,3 %
 Kemijoki Oy 1,6 %
 Pohjolan Voima Oyj 0,6 %
 Liikennevirta Oy 48,8 %
 CLIC Innovation Oy 2,2 %
 Powest Oy 0,3 %

Suunnitelmat ja hankkeet
Helen Oy:n pitkän aikavälin tavoitteena on ilmastoneutraali energiantuotanto vuoteen 2050 mennessä. Suuntaviivoja on asetettu myös Helsingin kaupunginvaltuuston päätöksessä joulukuussa 2015, jolloin päätettiin Hanasaaren voimalaitoksen toiminnasta luopumisesta vuonna 2024 ja sen tuotannon korvaamisesta uusiutuvalla energialla.

Tavoitteena on tehdä päästöjen vähentämiseksi ja uusiutuvan energian lisäämiseksi investointeja vaiheittain ja hyödyntää kaikki uusien teknologien tarjoamat mahdollisuudet. Uusia energiantuotantoratkaisuja kehitetään myös yhdessä asiakkaiden kanssa. Helen Oy:n energiantuotanto kuuluu EU:n päästökaupan piiriin.

Loppuvuonna 2014 Salmisaaren voimalaitoksella ryhdyttiin polttamaan puupellettiä kivihiilen joukossa. Hanasaaren voimalaitoksella pelletinpoltto kivihiilen joukossa alkoi vuonna 2015. Vuonna 2017 Salmisaaren voimalaitosalueelle rakennettiin uusi pellettilämpölaitos, joka otetaan käyttöön talvella 2018. Pellettilämpölaitos on yksi osa Helenin mittavaa investointiohjelmaa kivihiilen korvaamiseksi.

Lähteet

Kirjallisuutta
Laura Aalto, Sähkötalo, Helsingin Energia, 2005
Laura Aalto, Sörnäisten energiahuoltoalue: 100 vuotta energiarakentamista Helsingissä, Helsingin Energia, 2006
Laura Aalto, Kaupunkikuva: 100 vuotta energiarakentamista Helsingissä, Helsingin Energia, 2008 
Laura Aalto, Voimalaitosrakentamista ja näkymiä tulevaisuuteen. Helsingin Energia, 2009
Maija Mäki, Hyvää energiaa helsingiläisille - Kaukolämmön ja kaukojäähdytyksen menestystarina jatkuu, 2012

Aiheesta muualla
 Helenin verkkosivut
 District Heating in Helsinki